‘Plaasmoord naby Leandra al vir maande nie ondersoek’Argieffoto Naudé is op 26 Februarie 2014 op die plaas, Watervalshoek, vermoor waar hy die volgende dag deur sy buurman gevind is. Die buurman het gaan ondersoek instel ná Naudé se seun, Mario, sy pa nie in die hande kon kry nie. Naudé se liggaam is nie ver van die huis af gevind nie en die moontlike moordwapen, ŉ bebloede baksteen wat vermoedelik van Naudé se hare op gehad het, is slegs meters verder gevind. Naudé se stukkende hande was ’n aanduiding dat hy tevergeefs om sy lewe geveg het deur die houe van die vermeende moordenaars te probeer afweer. ŉ Nadoodse ondersoek het die datum van die moord bevestig. Ian Cameron, AfriForum se hoof van gemeenskapsveiligheid, het gesê dat ’n generaal Kekana van die polisie op die dag wat Naudé se lyk gevind is, ook op die toneel was waar hy aan familielede gesê het dat die saak as prioriteit geag, en deur die georganiseerde misdaadeenheid ondersoek sal word. “Die saak is toe aan ŉ konstabel Shabangu van die Leslie-polisiestasie oorhandig, maar daar is tot dusver geen vordering gemaak nie. Sedert Februarie was daar geen vordering nie en konstabel Shabangu se verskoning is dat hy vir forensiese uitslae wag, hoewel die verklarings van ooggetuies, wat verdagtes sien weghardloop het, ook steeds nie geneem is nie. Die polisie sê dit is die publiek se verantwoordelikheid om na vore te kom met inligting,” het Cameron gesê. AfriForum sê hy sal die klag met die Onafhanklike Polisie-ondersoekdirektoraat opneem, indien die provinsiale kantoor van die polisie nie dringend hieraan aandag skenk nie. “Die speurtak se hoof is veronderstel om die sake na te gaan en tog word dié spesifieke saak nie bevraagteken nie,” het Cameron gesê. Maroela Media het die polisie in Mpumalanga om kommentaar genader en wag vir terugvoer.